屢游廬阜欲賦一篇而不能就六月中休董役卧龍偶成此詩
作者：朱熹
朝代：宋

paragraphs: 登車閩嶺徼，息駕康山陽。
康山高不極，連峰鬰蒼蒼。
金輪西嵯峨，五老東昂藏。
想象仙聖集，似聞笙鶴翔。
林谷下凄迷，雲關杳相望。
千巖雖競秀，二勝終莫量。
仰瞻銀河翻，俯看交龍驤。
長吟謫仙句，和以玉局章。
疇昔勞夢思，茲今幸徜徉。
尚恨忝符竹，未愜棲雲房。
已尋兩峰間，結屋依陽岡。
上有飛瀑駛，下有清流長。
循名協心期，弔古增悲凉。
壯齒乏奇節，頹年矧昏荒。
誓將塵土蹤，暫寄雲水鄉。
封章儻從欲，歸哉澡滄浪。